Коми Республикаса Юралысь Вячеслав Гайзер вöзйис ошкыны республикаса муниципальнöй юкöнъясöс бур уджысь. Пасйыны медбур муниципалъясöс республика кутас грантъясöн муниципальнöй тэчасъяслысь бур удж донъялöм серти.

Коми Республикаса Юралысь вöзйис вöдитчыны республиканскöй сьöмкудйысь дотацияясöн, сы лыдын бюджеткостса трансфертъясöн, кар кытшъясса да муниципальнöй районъясса меставывса асвеськöдлан органъяслысь бур удж донъялöм серти грантъяс мынтöм вылö.

«Коми Республикаын бюджетнöй система да бюджетнöй процесс йылысь» Коми Республикаса Оланпасö лöсялана вежсьöмъяс кутас видлавны Коми Республикаса Каналан Сöвет матысса заседание вылын – кöч тöлысь 23 лунö.

Коми Республикаса оланпас бала дасьтöма «Кар кытшъясса да муниципальнöй районъясса меставывса асвеськöдлан органъяслысь бур удж донъялöм йылысь» Россия Федерацияса Президентлысь 2008 во косму тöлысь 28 лунся 607 №-а Индöд збыльмöдöм могысь.

Регионса Каналан Сöветöн Республикаса Юралысьлысь водзмöстчöмсö ошкöм бöрын мöд воськовöн лоö примитны регламентируйтысь документ, мый серти урчитöма грант сетан пöрадок.